*Výzva na predkladanie žiadostí o finančný príspevok v rámci projektu*

*“EURÁ z EURA“* -

*projekt dobudovania amatérskej futbalovej infraštruktúry*

Predstavenie projektu “EURÁ z EURA“ – projekt dobudovania amatérskej futbalovej infraštruktúry (ďalej len "projekt")

Reprezentácia SR A úspešne postúpila po barážovej dráme 12. novembra 2020 v Severnom Írsku na záverečný turnaj EURO 2020. V rámci finančných prostriedkov vyplatených SFZ ako odmena za postup na EURO 2020 je jedna tretina z celkovej sumy určená na rozvoj futbalu. V tejto súvislosti Výkonný výbor SFZ dňa 2.11.2021 uznesením č. 123/21 schválil realizáciu projektu, ktorého zámerom je finančná podpora výstavby a rekonštrukcie futbalovej infraštruktúry vo futbalových kluboch so zameraním na futbalovú infraštruktúru, ktorú využívajú pre svoju tréningovú prípravu a zápasovú prax mládežnícke družstvá.

Cieľom projektu je z prostriedkov za postup na EURO 2020 finančne podporiť vybrané projekty z celého Slovenska a tým zlepšiť úroveň infraštruktúry v amatérskych kluboch. Financovanie projektu prebieha formou refundácie už vynaložených výdavkov a formou úhrady ešte neuhradených faktúr priamo dodávateľovi.

Účelom použitia finančného príspevku a oprávnenými výdavkami, ktoré môžu byť v rámci cieľových okruhov výdavkov preplatené, sú najmä výdavky/náklady vynaložené na rekonštrukciu a výstavbu:

* • tréningových ihrísk a plôch s prírodnou alebo umelou trávou
* • hlavných hracích plôch futbalových ihrísk a štadiónov
* • tribún futbalových ihrísk a štadiónov
* • športového zázemia (šatne, sociálne priestory, regenerácia, posilňovňa) futbalových ihrísk a štadiónov
* • zavlažovacích systémov a osvetlenia hracích plôch.

Výška alokovaných finančných prostriedkov na realizáciu projektu a spôsob rozdelenia

• celková alokácia finančných prostriedkov vo výške 2.550.000,- EUR

• proporčné rozdelenie finančných prostriedkov pri dodržaní regionálneho princípu v rámci celého projektu v objeme: 10% Bratislavský futbalový zväz, 30% Západoslovenský futbalový zväz, Stredoslovenský futbalový zväz a Východoslovenský futbalový zväz

Výška finančnej podpory na jeden projekt

• minimálne 10.000,- EUR - maximálne 50.000,- EUR

Termín predkladania žiadostí / projektov

• do 10.1.2022

Termín vyhodnotenia a schvaľovania žiadostí / projektov

• do 15.3.2022

Povinné spolufinancovanie zo strany partnera

• minimálne 25% z celkovej sumy projektu (príklad: pokiaľ by bola výška podpory SFZ 30.000,- EUR = 75%, potom povinné spolufinancovanie by bolo vo výške 10.000,- EUR = 25%)

Spôsob prihlásenia sa žiadateľov do projektu

• zaregistrovať sa a vyplniť elektronický formulár na prostredníctvom webovej stránky : https://sfz.egrant.sk/

• k vyplnenému formuláru priložiť všetky povinné prílohy

Kritériá pre posúdenie predložených žiadostí komisiou

• možnosti budúceho využitia infraštruktúry pre potreby mládežníckych družstiev

• celkový počet mládežníckych družstiev prihlásených v súťažiach SFZ, regionálnych a oblastných futbalových zväzov

• kvalita a pridaná hodnota predloženého projektu

• účelnosť použitia finančných prostriedkov

• možnosť budúceho využitia infraštruktúry pre potreby SFZ, regionálnych a oblastných futbalových zväzov

• výška spolufinancovania partnera

• regionálny princíp rozdelenia podpory (v pomere 10:30:30:30)

• predchádzajúce čerpanie prostriedkov v rámci infraštruktúrnych projektov SFZ.

Oprávnenými uchádzačmi o podporu v tomto projekte sú

• amatérske futbalové kluby

• subjekty územnej samosprávy

• iné právnické osoby, ktoré sú vlastníkom, dlhodobým nájomcom, vypožičiavateľom alebo správcom futbalovej infraštruktúry.

Oprávnené výdavky

Oprávnenými výdavkami sú výdavky na výstavbu a technické zhodnotenie futbalovej infraštruktúry a výdavky na obstaranie dlhodobého majetku, ktorý súvisí s podporovaným účelom. Na preukázanie plnenia podmienky oprávnenosti výdavkov bude SFZ vyžadovať doklad o zaúčtovaní nákladov projektu/doklad zaradení do majetku.

Ďalšie podmienky účasti

Žiadatelia môžu byť zaradení medzi uchádzačov o podporu v novom projekte pod podmienkou, že majú v súťažiach SFZ, RFZ alebo ObFZ minimálne 1 mládežnícke družstvo v aktuálnej sezóne 2021/2022. Pri žiadostiach sa budú akceptovať aj spojené družstvá futbalových klubov, a to na oboch stranách.

Do projektu sa nemôžu zapojiť žiadatelia o rekonštrukciu a výstavbu futbalovej infraštruktúry, ktorú využívajú profesionálne futbalové kluby vo Fortuna lige a II. futbalovej lige mužov.

UPOZORNENIE:

1. Medzi uchádzačov o podporu v tomto projekte môžu byť zaradení aj:

• uchádzači, ktorí už boli podporení v rámci predchádzajúcich projektov zameraných na amatérsku futbalovú infraštruktúru,

• neúspešní uchádzači z projektu podpory rekonštrukcie a výstavby futbalovej infraštruktúry rokoch 2017 až 2019 a 2019 až 2021

• účastníci ďalších infraštruktúrnych projektov SFZ

• všetky ostatné subjekty spĺňajúce podmienky výzvy.

2. Predmetom financovania z projektu nesmú byť duplicitne výdavky už uhradené v rámci projektov SFZ, výdavky financované z prostriedkov štátneho rozpočtu alebo z iných grantových schém subjektov územnej samosprávy – takéto výdavky môžu byť uznané len ako povinná súčasť spolufinancovania z vlastných zdrojov žiadateľa.

3. Infraštruktúra, ktorá je predmetom výstavby alebo rekonštrukcie v rámci projektu, musí byť využívaná futbalovým klubom, ktorý je členom SFZ.

4. Ďalšie podmienky realizácie projektu:

* • v prípade žiadateľov – futbalových klubov, ktoré sú účastníkmi III. futbalovej ligy mužov môže byť účel, na ktorý sa príspevok žiada, schválený a podporený, len ak futbalová infraštruktúra spĺňa zásady minimálnej vybavenosti určené riadiacim orgánom príslušnej súťaže
* • v prípade žiadateľov – futbalových klubov, ktoré sú účastníkmi IV. a V. futbalovej ligy mužov môže byť účel, na ktorý sa príspevok žiada, schválený a podporený, len ak futbalová infraštruktúra spĺňa tieto podmienky:

➢hracia plocha má minimálne rozmery 100 x 64 m,

➢každé mužstvo (domáci, hostia) má samostatnú šatňu o výmere minimálne 20 m2,

➢v každej šatni (domáci, hostia) sú minimálne 3 funkčné sprchy a 2 funkčné toalety (WC misy),

➢futbalový štadión disponuje aj samostatnou šatňou pre rozhodcov a delegátov stretnutia, so samostatnou sprchou a toaletou.

Ak futbalová infraštruktúra nespĺňa minimálne infraštruktúrne požiadavky podľa bodu číslo 4, príspevok je možné poskytnúť len na dobudovanie infraštruktúry tak, aby bolo zabezpečené naplnenie minimálnych infraštruktúrnych parametrov a až po ich zabezpečení je možné žiadať o príspevok na iné účely.

Postup pre zasielanie žiadostí

• Žiadateľ sa v systéme sfz.egrant.sk, ktorý nájde na nasledujúcom odkaze: https://sfz.egrant.sk/, zaregistruje, vyberie si a vyplní správny formulár (rozdelené sú podľa príslušnosti k regionálnemu futbalovému zväzu) a vloží/nahrá do systému všetky povinné prílohy.

• Po vyplnení formuláru a vložení/nahratí príloh žiadateľ zvolí spôsob odoslania „Odoslať formulár“

ŽIADOSTI PODANÉ V INEJ FORME AKO VYPLNENÍM ELEKTRONICKÉHO PRIHLASOVACIEHO FORMULÁRA NEBUDÚ AKCEPTOVANÉ!

Kontakt pre prípadné otázky k projektu a k podávaniu žiadostí

• Martin Ivanko, projektový manažér SFZ, prioritne e-mailom na eurazeura@futbalsfz.sk, prípadne tel.č. : 0907 287 499